Kamizarai
Kamizarai (pranc. camisards, iš lot. camisia – 'marškiniai') – prancūzų valstiečiai hugenotai, dalyvavę antifeodaliniame sukilime, 1702–1705 m. vykusiame Langedoko provincijoje. Taip pavadinti dėl to, kad rengėsi baltais marškiniais. Sukilti juos paskatino atšaukus Nanto ediktą prasidėjęs hugenotų persekiojimas. Iš pradžių kamizarams pavyko priešintis karaliaus kariuomenei, kurią sudarė apytikriai 10 000 vyrų, tačiau galiausiai jų sukilimas žiauriai nuslopintas.